Source: http://vasevec.parlamentnilisty.cz/komentare/nova-bezpecnostna-strategia-skonci-premier-fico-ako-rusofob
Timestamp: 2018-07-16 08:40:00+00:00
Document Index: 11140675

Matched Legal Cases: ['čl. 59', 'čl. 6', 'čl. 8', 'čl. 49', 'čl. 98', 'čl. 78', 'čl. 18']

Skončí premiér Fico ako rusofób? | VIP blogy známých osobností Vaše Věc
V súčasnosti sa na Slovensku pripravuje strategický dokument v oblasti bezpečnosti s názvom Bezpečnostná stratégia SR (ďalej len „BS“). Dokument už prešiel medzirezortným pripomienkovým konaním a zdá sa, že čoskoro bude po schválení vládou predložený do Národnej rady SR. Má však množstvo nedostatkov, vnútorne si protirečí a je veľmi nediplomatický, najmä voči Rusku. V nasledujúcom texte poukážem na niektoré nedostatky pripravovaného dokumentu v jeho súčasnom zneni.
Na druhej strane je tiež zaujímavé, že hoci sa vláda hlási k členstvu v jadre EÚ, návrh BS to úsilie príliš nereflektuje. Naopak, varuje pred „zbytočnými duplicitami“, ktoré by si EÚ mohla vytvárať. V čl. 59 sa uvádza: „ Pri posilňovaní Spoločnej bezpečnostnej a obrannej politiky EÚ bude SR vnímať NATO ako bezprostredného partnera, ktorý disponuje jedinečnými vojenskými štruktúrami a spôsobilosťami. Bude presadzovať, aby sa EÚ a NATO vyhýbali zbytočným duplicitám v oblasti obrany a bezpečnosti .“ Takýto postoj je presne tým, čo si želá NATO, pretože „vyhýbanie sa duplicitám“ by mohlo znemožniť emancipáciu EÚ v bezpečnostnej politike.
Pokiaľ ide o bezpečnosť občanov, ich život alebo zdravie, tak návrh BS je rovnako problematický. Novým protiruským zbrojením sa bezpečnosť občanov neposilní, lebo nové zbrojenie v NATO budú Rusko či iné štáty vnímať ako hrozbu a taktiež zareagujú militaristicky. Skúsenosť ukazuje, že štáty, ktoré dlhodobo vydávali v EÚ najvyšší podiel z HDP na zbrojenie ( Grécko ), boli pri aktuálnych hrozbách, ako napr. migračná kríza, najmenej schopné reagovať. Životu a zdraviu občanov SR by zrejme viac pomohlo, keby prostriedky určené na nové zbrojenie radšej smerovali do podfinancovaného zdravotníctva.
Vo vzťahu k hodnote mieru, v čl. 6 sa hovorí o potrebe mierového riešenia vzťahov medzi štátmi, v čl. 8 o budovaní mieru a v čl. 49 o mierovom urovnávaní sporov. Je však paradoxom, že slovo vojenský sa v návrhu BS SR objavuje oveľa častejšie než slovo mierový a mier v návrhu vyznieva iba ako prázdne slovo. Pritom vláda R. Fica v minulosti dokázala vytvárať aktivity smerujúce k mieru. Zvlášť veľké uznanie si zaslúži konferencia „Cesty k mieru“ z roku 2015 , keď sa vláde v spolupráci s významnými nemeckými subjektmi podarilo vytvoriť platformu pre dialóg ruskej a ukrajinskej občianskej spoločnosti. Je nepochopiteľné, že sa súčasná vláda tejto vzácnej mierovej iniciatívy vzdala a nehlási sa k nej a ani v návrhu BS.
Pokiaľ ide o nárast extrémizmu, ten by mal byť vnímaný ako hrozba, avšak s daným pojmom treba zaobchádzať zodpovedne. Za extrémizmus nemožno označovať každý odlišný názor, ako to je zlozvykom v niektorých médiách. Za zvlášť nebezpečné považujem ustanovenie čl. 98: „V oblasti represie sa Slovenská republika zameria na zvýšenie kapacít a možností na efektívne odhaľovanie a stíhanie trestných činov extrémizmu a s nimi súvisiace organizačné opatrenia.“ Čo to však znamená konkrétne? Chystá sa azda nová vlna zostrovania trestného práva? Veď len nedávno boli prijaté reštriktívne trestno-právne zákony proti extrémizmu .
Pri identifikácii extrémistov by sme nemali ignorovať ani extrémizmus našich spojencov z NATO a EÚ. Medzi najväčších extrémistov v EÚ patria pobaltskí politici, ktorí si každoročne uctievajú pamiatku tamojších Waffen SS. Približne v čase, keď vláda SR vysielala svoje vojská do Pobaltia, oslavovali lotyšská predsedníčka parlamentu a niekoľko ministrov „Deň legionárov“, teda sviatok lotyšských Waffen SS a to kladením vencov padlým esesákom na cintoríne v Lestene . Čosi podobné platí aj v prípade Ukrajiny, kde na rehabilitáciu banderovcov odmietavo zareagovala poľská vláda a na diskriminačný školský zákon zase maďarská vláda . Vláda SR však mlčí.
Ústredným cieľom BS je zvyšovanie výdavkov na zbrojenie. V čl. 78 sa uvádza: „SR zabezpečí potrebné zdroje na obranu štátu najmä postupným zvyšovaním výdavkov na úroveň 1,6 % HDP v roku 2020 a ich postupným smerovaním k úrovni 2 %, v súlade s jej záväzkami.“ Ide o jasné vyjadrenie, že navýšenie výdavkov sa nezastaví ani na úrovni 1,6 % HDP. Paradoxné je i to, ako alibisticky sa k tomuto faktu v medzirezortnom pripomienkovom konaní vyjadril minister financií : „K materiálu „Návrh Bezpečnostnej stratégie Slovenskej republiky“ nemám pripomienky. Beriem na vedomie, že ide o strategický dokument, ktorý nemá vplyv na rozpočet verejnej správy.“ Je pritom zrejmé, že na daný dokument sa zástancovia zbrojenia budú pri tvorbe budúcich rozpočtov odvolávať.
Ako príčina výdavkov na zbrojenie sa už tradične uvádza Rusko (čl. 18): „ Pričlenenie si územia susedného štátu ozbrojenou silou, zvyšujúca sa asertivita Ruskej federácie v zahraničnej a bezpečnostnej politike, a rastúci vojenský potenciál Ruskej federácie viedli k urýchlenej adaptácii NATO po roku 2014.“ Lenže keď štáty NATO zbroja kvôli obavám z Ruska, ako má asi zareagovať Rusko, ktoré už dnes vydáva na zbrojenie 13-krát menej než štáty NATO? Ak i v tejto situácii chystajú v NATO novú vlnu zbrojenia, treba sa empaticky zamyslieť ako asi zareaguje celý zvyšný svet, ktorý je častým cieľom agresií štátov NATO…
Zvyšovanie výdavkov na zbrojenie bude zrejme mohutným podnetom aj pre nový rozmach korupcie na Slovensku. Zbrojné obchody sú globálne najvýznamnejším motorom korupcie a spôsobujú až 40% korupcie vo svetovom obchode . Prostredie pre korupciu je pri zbrojných obchodoch takmer ideálne: ide o transakcie mimoriadneho rozsahu, pri ktorých rozhodujú štátni funkcionári, verejnosť možno z rozhodovacích procesov ľahko vylúčiť pod zámienkou tajnosti informácií a existuje len veľmi obmedzený počet potenciálnych dodávateľov.
Zbrojárske firmy „sponzorujú“ aj rôznych predstaviteľov mimovládneho sektora a médií. Jedným z ich hlavných cieľov je presadiť vo verejnosti predstavu, že zvýšenie výdavkov na zbrojenie je nevyhnutnosťou. Nemožno si nevšimnúť, aká obrovská kampaň sa na Slovensku deje a aj nová BS zapadá do danej kampane. Zaujímavo tiež vyzerajú diskusie na tému zbrojeniav mainstreame, napr. v RTVS . Odporcovia zbrojenia sú z diskusií RTVS úplne vylúčení a naopak, účelovo sa pozývajú zbrojárski lobisti, ktorých moderátori vznešene predstavia ako „bezpečnostných analytikov“. Najznámejším príkladom je „bezpečnostný analytik“ J. Nad, ktorý sa na anglickom internete otvorene prezentuje ako lobista. Už pred časom na to upozorňovali blogeri .
Dokument: Bezpečnostná stratégia SR
Dagmar Vernarská, RNDr. - 8.11.2017 22:30.
Môžem iba súhlasiť a niečo málo dodať.
Politici v EÚ skôr, či neskôr sa stanú poslušnými vykonávateľmi vôle Západu a NATO. Keď sme tam už raz vstúpili, návratu niet - bez bolesti a strát. Akákoľvek odchýlka sa trestá. Súčasná vláda prepadla strachu o maličké Slovensko, okolnosti Brexitu vzali každému štátu chuť sa vzoprieť Bruselu, prísľub prezidentov a ministrov obrany zvýšiť výdavky na zbrojenie o 2% nám zlomilo väzy, migrantská kríza dovŕšila dielo skazy.
EÚ a NATO ťahajú za jeden povraz proti Rusku. Ak by čo i len jeden zaváhal - média, ostatí politici, či poslanci národní a EÚ, by ho zničili v očiach verejnosti. A všetci sme lokajmi USA.
V Európe vládne blahobyt. Ľudia zleniveli a vášnivo sa venujú konzumu. Len obrovská menšina má dar jasnozrivosti, zodpovednosti za veci verejné, odvahu hájiť pravdu a spravodlivosť. A aj táto menšina, keby sa stala vrcholnými politikmi by stratila odvahu ísť proti všetkým, proti múru a rozbiť si hlavu. Niektorí čestný by do politiky nešli, alebo by to v pude sebazáchovy rýchlo vzdali.
Ďalšia varianta je, že aj keď ste v politike a ste čestný, okolie vám to neodpustí a postará sa , aby ste sa " pošpinili". Každý kôl, čo z plota vyčnieva - zrežú mu hlavu. Nie nadarmo sa u nás hovorí, že politika je špinavá hra, alebo panské huncútstvo- v lepšom prípade.
Dnes v celej Európe ĽAVICA i PRAVICA robia to , čo chce NATO, EÚ a USA. Sem - tam ktosi povie jednu vetu inak, ale pri hlasovaní za sankcie, za zbrojenie, za vyslanie vojakov do Pobaltia....................... sú jednotní. A menšina nič nezmôže.